《采石》
宋代·华镇

夜暗枭狐响，天明蛟蜃伏。君子贵知几，乘时介多福。

中原昔不竞，淮海波涛蹙。高视孙仲谋，雄心冀前躅。

大明将升腾，氛祲先驱逐。周师东南指，淮澨归亭毒。

遗烬倚江流，荧荧怯风烛。真人方远略，坠绪劳君续。

后至祇取羞，先迷庶能复。时雨动民望，远猷走辰告。

密算结浮梁，长驱践平陆。敌气沮飞渡，军势乘破竹。

鳞羽不及张，巢窟骇倾覆。百年厓石棱，镌刻犹在目。

风涛杳不作，水落秋山足。留与钓鱼舟，穿维宛相属。

由来一带水，未胜长城曲。道梗叛或易，时清去还速。

何必凿秦淮，佳气自消缩。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。